b'\n_START_ARTICLE_\nDen portugisiske inkvisisjonen\n_START_PARAGRAPH_\nDen portugisiske inkvisisjonen ble opprettet i Portugal i 1536 etter \xc3\xb8nske fra kong Jo\xc3\xa3o III av Portugal.\n_START_SECTION_\nHistorie\n_START_PARAGRAPH_\nAllerede Manuel I hadde bedt om at landet skulle f\xc3\xa5 sin egen inkvisisjon i 1515, men paven gav ikke sin tilslutning til dette f\xc3\xb8r etter hans d\xc3\xb8d, og da ble det ikke noe av det p\xc3\xa5 lenge. Det var f\xc3\xb8rst i 1531 at s\xc3\xb8knaden ble fornyet._NEWLINE_Denne inkvisisjon var en portugisisk variant av den mer kjente spanske inkvisisjon. Ettersom den opererte i en tid da det katolske Portugal og det protestantiske England var forbundsfeller, og det var engelskmenn, nederlendere og andre protestantiske historikere som lenge formet bildet av denne tiden, har den portugisiske inkvisisjon ikke f\xc3\xa5tt p\xc3\xa5 langt n\xc3\xa6r det samme dystre bilde som den spanske._NEWLINE_Kong Jo\xc3\xa3o var en samvittighetsfull men noe enkel person, som lot seg lett p\xc3\xa5virke av den folkelige klage mot j\xc3\xb8dene. Prosessen som ledet frem til den endelige godkjenning av en egen portugisisk kongelig inkvisisjon var lang, preget av bestikkelser alle vegne. Tribunalet var popul\xc3\xa6rt, og s\xc3\xa5 godt som \xc3\xb8dela den portugisiske j\xc3\xb8dedom. En annen effekt var at den n\xc3\xa6rmest delte nasjonen i to grupper; spioner og ofre. Utpressing og falske anklager bidro til \xc3\xa5 undergrave den nasjonale karakter. Den ble et nytt v\xc3\xa5pen i kongens h\xc3\xa5nd, som n\xc3\xa5 dessuten ikke hadde noen balanserende motmakt \xc3\xa5 forholde seg til etter at Cortes, fyrsteforsamlingen, hadde mistet sin makt allerede mot slutten av 1400-tallet._NEWLINE_Langt senere skulle inkvisisjonen f\xc3\xa5 en utfordrer i kritikk fra jesuittene, som var heller velvillige til de konverterte j\xc3\xb8der, men det var jesuittene som kom d\xc3\xa5rligst ut av den tvekampen. Da marki Pombal skulle man\xc3\xb8vrere seg til \xc3\xa5 bli den reelle leder av den katolske kirke i Portugal, brukte han inkvisisjonen som et av sine redskaper for \xc3\xa5 f\xc3\xa5 brent jesuittpateren Malagrida p\xc3\xa5 staken, og jesuittene ble kort etter kastet ut av de portugisiske kolonier og forbudt ogs\xc3\xa5 i Portugal._NEWLINE_P\xc3\xa5 samme m\xc3\xa5te som i Spania var inkvisisjonen i Portugal direkte understilt kongen. Den ble ledet av en storinkvisitor, eller generalinkvisitor, utnevnt av paven men utpekt av kongen, og alltid fra den kongelige familie. Storinkvisitoren utnevnte i sin tur andre inkvisitorer. I Portugal var den f\xc3\xb8rste av storinkvisitorene kardinal-infantaen Henrik, som senere skulle bli konge. Det var inkvisisjonsdomstoler i Lisboa, Coimbra og \xc3\x89vora._NEWLINE_Den pavelige innflytelse over den portugisiske inkvisisjons virke var ikkeeksisterende, hvis man ser bort fra noen f\xc3\xa5 \xc3\xa5r p\xc3\xa5 1600-tallet da pavestolen faktisk, etter jesuittpateren Ant\xc3\xb3nio Vieiras tilskyndelse, fikk suspendert inkvisisjonens virke for \xc3\xa5 foreta en granskning av dens fremferd mot j\xc3\xb8dene og generelle prosessordning. Inkvisisjonen f\xc3\xb8yde seg da etter reformp\xc3\xa5leggene fra Roma, og suspensjonen ble opphevet i 1681._NEWLINE_Fra f\xc3\xb8rste stund var det krefter i styringsverket som s\xc3\xa5 p\xc3\xa5 inkvisisjonen som et praktisk middel for \xc3\xa5 kunne legge h\xc3\xa5nd p\xc3\xa5 velhavende j\xc3\xb8ders eiendommer, og den kritiske vurdering av konverterte j\xc3\xb8ders oppriktighet som kristne skyldtes i stor grad statskassens behov for \xc3\xa5 bringe regnskapene i balanse._NEWLINE_Inkvisisjonen holdt sin f\xc3\xb8rste auto da f\xc3\xa9 i Portugal i 1540. Likesom i Spania l\xc3\xa5 hovedvekten p\xc3\xa5 \xc3\xa5 avdekke om konvertitter fra andre trosretninger virkelig holdt seg til katolsk rettroenhet og katolsk skikk. Den portugisiske inkvisisjon utvidet sitt virkefelt til det portugisiske kolonivelde, med virksomhet blant annet i Brasil, Goa og p\xc3\xa5 Kapp Verde. Noen etablering i Kina (Macao) fant ikke sted; der var jesuittene og de var ikke samarbeidsvillige._NEWLINE_Den bestod som religi\xc3\xb8s domstol og gransket overholdelsen av katolsk ortodoksi helt opp til 1821. Den var ogs\xc3\xa5 opptatt av \xc3\xa5 kotvirke politisk-religi\xc3\xb8se heresier, som sebastianismen og quinto imp\xc3\xa9rio-ideologien._NEWLINE_Inkvisisjonsdomstolenes virke omfattet boksensur, avdekking av sp\xc3\xa5domskunst, hekseri og bigami under Jo\xc3\xa3o III. Boksensuren skulle f\xc3\xa5 en negativ innvirkning p\xc3\xa5 den portugisiske kulturelle utvikling idet den holdt landet tilbake og gammeldags i forhold til europeiske str\xc3\xb8mninger. Selv om inkvisisjonens uttrykte siktem\xc3\xa5l var innenfor den religi\xc3\xb8se sf\xc3\xa6re, \xc3\xb8vet den innflytelse p\xc3\xa5 alle aspekter innen samfunnslivet: politisk, kulturelt og sosialt. Ogs\xc3\xa5 \xc3\xb8konomisk hadde den en skadelig virkning, for den drev kapital og investorer ut av hjemlandet._NEWLINE_Noen inkvisitorer ekskommuniserte kong Jo\xc3\xa3o IV i 1656, etter hans d\xc3\xb8d. Den d\xc3\xb8de konges legeme ble dratt ut av kisten mens den l\xc3\xa5 i katedralen, avkledt og kastet i bakken. Etter \xc3\xa5 ha ekskommunisert liket fremsa inkvisitorene absolusjonen over det, fikk det anbragt tilbake i kisten, og s\xc3\xa5 gikk de ut.'